LT Europos Sąjungos oficialusis leidinys C 171/6

Pranešimas apie apsaugos priemonių taikymo importuojamiems belaidžio globaliojo tinklo (WWAN) modemams tyrimo pagal Tarybos reglamentus (EB) Nr. 260/2009 ir (EB) Nr. 625/2009 inicijavimą

2010/C 171/07

Komisija gavo Belgijos Vyriausybės prašymą pagal Tarybos reglamentų (EB) Nr. 260/2009 (1) ir (EB) Nr. 625/2009 (2) (toliau – Apsaugos priemonių reglamentai) 2 straipsnį.

Prašymas susijęs su belaidžio globaliojo tinklo (WWAN) modemais su radijo antena, kuriais užtikrinamas kompiuterijos įtaisų duomenų jungiamumas IP protokolu, įskaitant Wi-Fi maršruto parinktuvus, kuriuose yra WWAN modemai (WWAN/Wi-Fi maršruto parinktuvai).

Komisija tyrė, ar laikomasi tyrimų pagal reglamentus (EB) Nr. 260/2009 ir (EB) Nr. 625/2009 inicijavimo reikalavimų.

1. Prašymas

Prašyme Belgija pranešė Komisijai, kad dėl WWAN modemų importo tendencijų reikėtų taikyti apsaugos priemones ir pateikė turimų įrodymų, surinktų remiantis Reglamento (EB) Nr. 260/2009 10 straipsnyje ir Reglamento (EB) Nr. 625/2009 8 straipsnyje nurodytais kriterijais.

2. Nagrinėjamasis produktas

Tiriamasis produktas yra belaidžio globaliojo tinklo (WWAN) modemai su radijo antena, kuriais užtikrinamas kompiuterijos įtaisų duomenų jungiamumas IP protokolu, įskaitant Wi-Fi maršruto parinktuvus, kuriuose yra WWAN modemai (WWAN/Wi-Fi maršruto parinktuvai) (toliau – nagrinėjamasis produktas).

Nagrinėjamojo produkto klasifikaciniai KN kodai šiuo metu yra ex 8517 62 00 ir ex 8471 80 00. Šie KN kodai pateikiami tik kaip informacija.

3. Padidėjęs importas ir žala

Skunde nurodoma, kad Sąjungoje yra vienintelis panašaus arba tiesiogiai konkuruojančio produkto gamintojas, kuris yra įsikūręs Belgijoje, o tam tikra gamybos dalis atliekama kitose Sąjungos valstybėse narėse.

Belgija pateikė įrodymų, kad nagrinėjamojo produkto importo į Sąjungą kiekis greitai didėja vertinant absoliučiais skaičiais ir santykinai pagal tai, kiek Sąjungoje pagaminama ir suvartojama, ir ypač, kad 2006–2009 m. laikotarpiu importo kiekis padidėjo daugiau nei 4 100 procentinių punktų.

Tvirtinama, kad nagrinėjamojo importuojamo produkto kiekis ir importo sąlygos, be kitų neigiamų padarinių, darė neigiamą poveikį Sąjungos panašių arba tiesiogiai konkuruojančių produktų kainoms, pramonės rinkos daliai, parduotam kiekiui bei Sąjungos gamintojų (3) nustatytų kainų lygiui, todėl Sąjungos gamintojams buvo daroma didelė žala.

4. Procedūra

Pagal Reglamento (EB) Nr. 260/2009 6 straipsnio ir Reglamento (EB) Nr. 625/2009 5 straipsnio nuostatas Komisija pasikonsultavo su Patariamaisiais komitetais, įsteigtais remiantis, atitinkamai, Reglamento (EB) Nr. 260/2009 ir Reglamento (EB) Nr. 625/2009 4 straipsniu. Pasikonsultavus Komisijai paaiškėjo, kad yra pakankamai įrodymų, pagrindžiančių tyrimo inicijavimą, todėl Komisija inicijuoja tyrimą pagal Reglamento (EB) Nr. 260/2009 6 straipsnį ir Reglamento (EB) Nr. 625/2009 5 straipsnį.

4.1. Tyrimo aprėptis

Atlikus tyrimą bus nustatyta, ar apsaugos priemonių taikymas yra pagrįstas pagal reglamentus (EB) Nr. 260/2009 ir (EB) Nr. 625/2009. Atlikus tyrimą bus konkrečiai nustatyta, ar, dėl nenumatytų aplinkybių, į Sąjungą importuojamas daug didesnis nagrinėjamojo produkto kiekis ir (arba) importuojama tokiomis sąlygomis, kuriomis gali būti daroma didelė žala Sąjungos gamintojams arba yra pavojus, kad tokia žala gali būti daroma.

a) Klausimynai

Siekdama gauti informacijos, kuri, kaip ji mano, yra reikalinga tyrimui, Komisija nusiųs klausimynus žinomiems Sąjungos panašaus arba tiesiogiai konkuruojančio produkto gamintojams; žinomiems nagrinėjamojo produkto eksportuotojams ir (arba) gamintojams ir importuotojams; visoms žinomoms nagrinėjamojo produkto eksportuotojų ir (arba) gamintojų ir importuotojų asociacijoms.

Bet kuriuo atveju visos suinteresuotosios šalys turėtų nedelsdamos, bet ne vėliau kaip per šio pranešimo 5 dalies a punkte nustatytą terminą, faksu kreiptis į Komisiją ir, jei reikia, prašyti klausimyno.

b) Informacijos rinkimas ir suinteresuotųjų šalių išklausymas

Visos suinteresuotosios šalys yra raginamos pareikšti savo nuomonę, pateikti informacijos bei patvirtinamuosius dokumentus. Šią informaciją ir patvirtinamuosius dokumentus Komisija turi gauti per šio pranešimo 5 dalies b punkte nustatytą terminą.

Be to, Komisija gali išklausyti suinteresuotąsias šalis, jei jos pateikia prašymą, kuriame nurodo, kad iš tikrųjų yra tikėtina, kad tyrimo rezultatai gali turėti joms įtakos ir kad yra svarbių priežasčių, dėl kurių reikėtų jas išklausyti. Tokį prašymą privalu pateikti per šio pranešimo 5 dalies c punkte nustatytą terminą.

4.2. Sąjungos interesų vertinimo procedūra

Jeigu bus nustatyta, kad į Sąjungą importuojamas daug didesnis nagrinėjamojo produkto kiekis ir (arba) importuojama tokiomis sąlygomis, kuriomis gali būti daroma didelė žala Sąjungos gamintojams arba yra pavojus, kad tokia žala gali būti daroma, ir kad apsaugos priemonių taikymas yra pagrįstas, remiantis visų skirtingų interesų visumos, įskaitant vidaus rinkos pramonės, naudotojų ir vartotojų interesus, įvertinimu bus sprendžiama, ar dėl Sąjungos interesų reikia intervencijos.

Siekdami pateikti tvirtų argumentų, kuriais Komisija galėtų remtis vertindama pateiktą nuomonę ir informaciją, kad priimtų sprendimą, ar dėl Sąjungos interesų reikia nustatyti priemones, Sąjungos gamintojai, importuotojai, jiems atstovaujančios asociacijos, atstovaujantys naudotojai ir atstovaujančios vartotojų organizacijos, įrodžiusios, kad yra objektyvus jų veiklos ir nagrinėjamojo produkto ryšys, per šio pranešimo 5 dalies c punkte nustatytą terminą gali pranešti apie save ir pateikti Komisijai informaciją. Šalys, kurios pranešė apie save per šio pranešimo 5 dalies c punkte nustatytą terminą, gali prašyti būti išklausytos, bet turi nurodyti konkrečias tokio prašymo priežastis. Reikėtų pažymėti, kad į visą pateiktą informaciją bus atsižvelgta tik tuo atveju, jeigu pateikiant ji bus pagrįsta aktualiais įrodymais.

5. Terminai

a) Klausimynai

Visos suinteresuotosios šalys, siekiančios gauti klausimyną, turėtų kuo greičiau, ir ne vėliau nei per 10 dienų nuo šio pranešimo paskelbimo Europos Sąjungos oficialiajame leidinyje dienos, jo paprašyti.

b) Terminas, per kurį šalys turi pranešti apie save, pateikti klausimyno atsakymus ir kitą informaciją

Norėdamos, kad tyrimo metu būtų atsižvelgta į jų pastabas, visos suinteresuotosios šalys privalo pranešti apie save Komisijai, pareikšti savo nuomonę ir pateikti klausimyno atsakymus arba kitą informaciją per 21 dieną nuo šio pranešimo paskelbimo Europos Sąjungos oficialiajame leidinyje dienos, jeigu nenurodyta kitaip. Atkreipiamas dėmesys į tai, kad daugumos Reglamente (EB) Nr. 260/2009 ir Reglamente (EB) Nr. 625/2009 išdėstytų procesinių teisių įgyvendinimas priklauso nuo to, ar per minėtą laikotarpį šalis pranešė apie save.

c) Išklausymas

Pagal Reglamento (EB) Nr. 260/2009 6 straipsnio 4 dalį ir Reglamento (EB) Nr. 625/2009 5 straipsnio 4 dalį, per 21 dieną nuo šio pranešimo paskelbimo Europos Sąjungos oficialiajame leidinyje dienos visos suinteresuotosios šalys taip pat gali kreiptis prašydamos, kad Komisija jas išklausytų.

6. Rašytiniai pareiškimai, klausimyno atsakymai ir susirašinėjimas

Visa atitinkama informacija turi būti perduota Komisijai. Visa suinteresuotųjų šalių informacija ir prašymai privalo būti pateikiami raštu (ne elektronine forma, nebent nurodyta kitaip), būtinai nurodant suinteresuotosios šalies pavadinimą, adresą, e. pašto adresą, telefono ir fakso ir (arba) telekso numerius.

Komisijos adresas susirašinėjimui:

European Commission Directorate-General for Trade Directorate H Office: N-105 04/092 1049 Bruxelles/Brussel BELGIQUE/BELGÏE Faksas +32 22956505

7. Nebendradarbiavimas

Jei per nustatytus terminus informacija nėra pateikiama arba tyrimui yra akivaizdžiai trukdoma, teigiamos arba neigiamos išvados gali būti daromos remiantis turimais faktais.

Nustačius, kad suinteresuotoji šalis pateikė melagingą ar klaidinančią informaciją, į ją neatsižvelgiama, o remiamasi turimais faktais.

8. Bylas nagrinėjantis pareigūnas

Suinteresuotosios šalys gali prašyti, kad nagrinėjant bylą dalyvautų Prekybos generalinio direktorato pareigūnas. Bylas nagrinėjantis pareigūnas yra suinteresuotųjų šalių ir Komisijos tyrimo tarnybų tarpininkas. Bylas nagrinėjantis pareigūnas peržiūri prašymus susipažinti su byla, ginčus dėl dokumentų konfidencialumo, prašymus pratęsti terminus ir trečiųjų šalių prašymus būti išklausytoms. Bylas nagrinėjantis pareigūnas gali surengti atskiros suinteresuotosios šalies klausymą ir veikia kaip tarpininkas, siekiant užtikrinti, kad būtų visiškai įgyvendintos suinteresuotųjų šalių teisės į gynybą.

Prašymas būti išklausytoms dalyvaujant bylas nagrinėjančiam pareigūnui turėtų būti pateiktas raštu, jame nurodant prašymo priežastis. Prašymai būti išklausytomis dėl klausimų, susijusių su pradiniu tyrimo etapu, privalo būti pateikti per 15 dienų nuo šio pranešimo paskelbimo Europos Sąjungos oficialiajame leidinyje dienos. Po to prašymas būti išklausytomis turi būti pateikiamas per konkretų laikotarpį, nustatytą Komisijos raštuose susijusiomis šalimis.

Bylas nagrinėjantis pareigūnas taip pat suteiks galimybę klausyme dalyvauti šalims, kurios galėtų pareikšti skirtingą požiūrį ir pateiktų paneigiančių argumentų dėl klausimų, susijusių ir su padidėjusiu importo kiekiu, žala, priežastiniu ryšiu ir Sąjungos interesais.

Daugiau informacijos ir duomenis ryšiams suinteresuotosios šalys gali rasti bylas nagrinėjančio pareigūno tinklalapiuose Prekybos generalinio direktorato svetainėje

(http://ec.europa.eu/trade/tackling-unfair-trade/hearing-officer/index_en.htm)

9. Tyrimo tvarkaraštis

Pagal Reglamento (EB) Nr. 260/2009 7 straipsnį ir Reglamento (EB) Nr. 625/2009 6 straipsnį tyrimas, jei įmanoma, bus baigtas per 9 mėnesius nuo šio pranešimo paskelbimo Europos Sąjungos oficialiajame leidinyje dienos.

Esant išimtinėms aplinkybėms tyrimas gali būti pratęstas daugiausiai dviem mėnesiams. Jeigu terminas bus pratęstas, Komisija paskelbs pranešimą Europos Sąjungos oficialiajame leidinyje, kuriame nurodys pratęsimo trukmę ir pateiks pratęsimo priežasčių santrauką.

(1) OL L 84, 2009 3 31, p. 1.

(2) OL L 185, 2009 7 17, p. 1.

(3) Į Sąjungos gamintojų sąvoką įtraukiami Bendrijos gamintojai, kaip apibrėžta Reglamento (EB) Nr. 260/2009 5 straipsnio 3 dalies c punkte, ir panašių arba tiesiogiai konkuruojančių produktų Bendrijos gamintojai, kaip nurodyta Reglamento (EB) Nr. 625/2009 15 straipsnio 1 dalyje.